Kokimo Kurd o 67 serre Abdulkadîr Ekîncî, çalakgeranê xoverdayîşî yê verba qeyûmî ra yew o. Ge hêgayê xo de ke 7 serran cuya ver ramit kedkarîye keno, ge mîyanê hewte de tewrê çalakîye beno. Ekîncî her rojê verê berê şaredarîye de wayîrê îradeyî yê xo vejeno.
Ekîncî cuya xo ya 67 serrî de zaf zehmetîye ante. Rîyê serebûtê gonîye ra, dewa Qêmêzî ya Mêrdînî ra qezaya Sûrî ya Amedî rê koç kerd. Ekîncîyî vat, wexto ke înan dewa xo ra bar kerd 12 serre bi, derheqê ê rojan de wina vat, "Ma o wext zaf dej û zordarîye ante, eşkena vaje ke keyeyê ma talan bi. Birayê min o mi ra pîlêr ame tepiştene."
Tradejîya Kurdan
Ma ey ra persa şarê Kurdî ra ber Sûrî de sewbîna şarî estbî? Ekîncî qirkerdişê Zîlane û Agirî ard vîrî û wina cewab da: "Xora o wext kesî behsa Kurdan nêkerdêne. Tayê Kurdî yê ke qirkerdişê Gelîyê Zîlane û Agîrî ra xelasîyaybî ameyêne tîya. Rewşa înan zaf xirab bi, verê beran de parsekî kerdêne û hemwelatijan ra nan waştêne. Sûr de zaf Ermenîyî estbî, rîyê zulm û zorbazîye ra zafê înan bar kerd şîyî Stenbol."
Hemaltî, Xizanî û Ê Bînî..
Cuya Ekîncîyî ya zêdêre şaristananê Tirkîya de vîyarte. Ekîncî pare kerd ke o serrêke Îzmîr de, 18 serran zî Stenbol de û 6 serran zî Mersîn de mend. 25 serra cuya Ekîncî ya şaristananê Tirkîye de pê hamaltî, karkerîya hêgayan vîyarte.
Dimayê hende serra, reyêka bîne agêrayo welatê xo. Ekîncîyo ke qiseykerdişê xo de Amedî rê vano Cîyarbekir wina behsa agêrayîşê welatî yê xo keno: " Xora ez rîyê serebûtanê sîyasîyan ra şîya Mersîn. Mi wextêk uca  dikandarî kerde. Mi dî nêbeno, ma 2002 de agêrayê Amed. Wextêk ma Amed de mendê, debarê ma baş nêbi, ez şîya dewe. 7 serrî dewe de menda. Mi hêga kerd, keyeyêk viraşt. Nika zî ge ge şina û yena."
'Ganî Ma Heqê Xo Bipawê‘
Abdulkadîr Ekîncîyî îfade kerd ke pêro heqê ciwîyayîşî Kurdan rê ameyî qedexekerdene, ganî partîyê înan, têgêrayîşê cinîye û gêncan, sazgeh û dezgehê Kurdistanî alternatîfa xo bivirazê û verba bêhuqûqîye wayîrê heqanê xo bivejê.
'Destsernayîş Bêşerefîya Pîl a‘
Ekîncîyî peynî de vat sîyasetê AKP'yî yê qeyûmî seke xespkerdişê heqan pênas keno û nêrazîbîyayîşê xo wina mojneno: "Eke tayêk rûmet qeyûm de esto, wa  îstîfa bikerdêne. Ez bibîyêne, mi qet na bêşerefîye qebul nêkerdêne. Destsernayîşê îradeyî yê şaran, bêşerefîya pîl a."
